20.1.2023
MT
Il-Ġurnal Uffiċjali tal-Unjoni Ewropea
C 20/5
ADOTTA DIN IR-RAKKOMANDAZZJONI:
KAPITOLU I: GĦAN, KAMP TA' APPLIKAZZJONI U PRIJORITIZZAZZJONI
(1)
Din ir-Rakkomandazzjoni tistabbilixxi sensiela ta’ azzjonijiet immirati fil-livell tal-Unjoni u dak nazzjonali biex jappoġġaw u jtejbu r-reżiljenza tal-infrastruttura kritika, fuq bażi volontarja, b’enfasi fuq infrastruttura kritika b’rilevanza transfruntiera sinifikanti u f’setturi ewlenin identifikati, bħall-enerġija, l-infrastruttura diġitali, it-trasport u l-ispazju.
Dawk l-azzjonijiet immirati jikkonsistu fi tħejjija mtejba, rispons imsaħħaħ u kooperazzjoni internazzjonali.
(2)
L-informazzjoni kondiviża sabiex jintlaħqu l-objettivi ta’ din ir-Rakkomandazzjoni, li hija kunfidenzjali skont ir-regoli tal-Unjoni u dawk nazzjonali, kif ukoll ir-regoli dwar il-kunfidenzjalità tan-negozju, jenħtieġ li tiġi skambjata malKummissjoni u ma’ awtoritajiet rilevanti oħra biss meta dak l-iskambju jkun meħtieġ għall-applikazzjoni tajba ta’ din ir-Rakkomandazzjoni.
Din ir-Rakkomandazzjoni ma taffettwax il-protezzjoni tal-interessi essenzjali tas-sigurtà nazzjonali, is-sigurtà pubblika jew id-difiża tal-Istati Membri, u ebda Stat Membru ma għandu jkun mistenni li jikkondividi informazzjoni li tmur kontra dawn l-interessi.
KAPITOLU II: TĦEJJIJA MSAĦĦA
Azzjonijiet fil-livell tal-Istati Membri (3)
Jenħtieġ li l-Istati Membri jikkunsidraw approċċ li jkopri l-perikli kollha meta jaġġornaw il-valutazzjonijiet tar-riskju tagħhom jew l-analiżijiet ekwivalenti eżistenti tagħhom, f’konformità man-natura li qed tevolvi tat-theddid attwali għall-infrastruttura kritika tagħhom, speċjalment f’setturi ewlenin identifikati u, fejn possibbli, fis-setturi kollha koperti mill-qafas legali ġdid li jmiss applikabbli għall-entitajiet kritiċi.
(4)
L-Istati Membri huma mistiedna jaċċelleraw il-ħidma preparatorja u jadottaw miżuri li jsaħħu r-reżiljenza, fejn possibbli, skont il-mandat tal-qafas legali futur applikabbli għall-entitajiet kritiċi, b’enfasi partikolari fuq il-kooperazzjoni u l-kondiviżjoni tal-informazzjoni rilevanti fost l-Istati Membri u mal-Kummissjoni, fuq l-identifikazzjoni ta’ entitajiet kritiċi b’rilevanza transfruntiera sinifikanti u fuq it-tisħiħ tal-appoġġ għall-entitajiet kritiċi identifikati sabiex tittejjeb ir-reżiljenza tagħhom.
(5)
Jenħtieġ li l-Istati Membri jappoġġaw it-taħriġ u l-eżerċizzji tal-esperti u l-kondiviżjoni bejn l-esperti tal-aħjar prattiki u t-tagħlimiet meħuda.
Jenħtieġ li l-Istati Membri jħeġġu lill-esperti jipparteċipaw fi pjattaformi ta’ taħriġ eżistenti, kemm nazzjonali kif ukoll internazzjonali, pereżempju taħt il-UCPM.
(6)
Jenħtieġ li l-Istati Membri jħeġġu u jappoġġaw lill-operaturi tal-infrastruttura kritika, tal-anqas fis-settur tal-enerġija, biex iwettqu simulazzjonijiet ta’ kriżi, skont il-prinċipji maqbula b’mod komuni fil-livell tal-Unjoni, fejn dawn ikunu ta’ benefiċċju.
Is-simulazzjonijiet ta’ kriżi jenħtieġ li jivvalutaw ir-reżiljenza tal-infrastruttura kritika kontra t-theddid antagonistiku kkawżat mill-bniedem.
Għalhekk, l-Istati Membri jenħtieġ li jimmiraw li jidentifikaw l-infrastruttura kritika rilevanti li għandha tiġi ttestjata u jikkonsultaw ma’ operaturi tal-infrastruttura kritika rilevanti malajr kemm jista’ jkun, u mhux aktar tard minn tmiem l-ewwel trimestru tal-2023.
Barra minn hekk, jenħtieġ li l-Istati Membri jappoġġaw lill-operaturi tal-infrastruttura kritika sabiex iwettqu dawk it-testijiet malajr kemm jista’ jkun u jkollhom l-għan li jlestuhom sa tmiem l-2023, f’konformità mal-liġi nazzjonali.
Il-Kunsill biħsiebu jivvaluta s-sitwazzjoni attwali tas-simulazzjonijiet ta’ kriżi sal-aħħar ta’ April 2023.
(7)
Minħabba t-theddid li qed jevolvi malajr għall-infrastruttura kritika, iż-żamma tal-livell għoli ta’ protezzjoni tagħha hija ta’ importanza vitali.
L-Istati Membri huma mħeġġa jallokaw biżżejjed riżorsi finanzjarji biex isaħħu l-kapaċitajiet tal-awtoritajiet nazzjonali rilevanti tagħhom u jappoġġawhom, sabiex ikunu jistgħu jsaħħu r-reżiljenza tal-infrastruttura kritika.
L-Istati Membri huma mħeġġa wkoll jallokaw biżżejjed riżorsi finanzjarji lill-awtoritajiet responsabbli għall-ġestjoni ta’ inċidenti taċ-ċibersigurtà fuq skala kbira biex jappoġġawhom, u jiżguraw li t-timijiet tagħhom ta’ rispons għal inċidenti relatati mas-sigurtà tal-kompjuters (CSIRTs) u l-awtoritajiet kompetenti jiġu mobilizzati bis-sħiħ fin-Network tas-CSIRTs u l-EU-CyCLONe, rispettivament.